정조 21년 · 목
予命進講載淳讀中庸自三十章仲尼祖述堯舜止三十二章其就能知之予讀新受音訖予曰上番陳文義載淳曰仲尼之祖述憲章在於堯舜文武而古語云欲法堯舜當法祖宗今我殿下若以法祖宗爲心則堯舜之道文武之法初不外是矣且伏念列聖朝相傳之道不過是咸有一德而中庸所云高明博厚悠久無疆亦莫非一德上積誠伏願殿下益懋一德之工焉予曰言甚好矣載淳曰萬物竝育而不相害道竝行而不相悖此固人君代天行政之則而若於人不卞賢邪之別而專以竝育爲事於道不擇義利之分而惟以竝行爲主則其弊終至於薰蕕混而金鐵雜臣則以爲卞賢邪擇義利乃所以爲不相害不相悖之道矣伏願殿下留意焉予曰更爲敷陳也載淳曰至聖之聖字與至誠之誠字字雖不同而聖之所以爲聖不過誠而已故誠之一字爲中庸一篇之樞紐伏願殿下益加誠之之工予曰當體念焉予曰下番亦陳文義可也近淳曰寬裕剛毅是箇形容仁義底大抵人之氣質寬裕有餘則剛毅不足剛毅有餘則寬裕不足必也寬毅相濟中正無偏然後方可謂天下至聖大易之論天地人亦不過曰陰陽剛柔仁義而已故人君之代天立極一日萬幾亦不出於寬裕剛毅四字須使寬裕而不至於庶事惰剛毅而不至於乾剛亢充周無虧欠中正無偏倚然後乃能體天地之德盡仁義之道伏願深留聖意焉予曰好矣近淳曰中庸一篇命意專在於一箇誠字天地之高明博厚聖人之純亦不已莫非這箇誠字不誠則無物矣此章曰惟天下至誠爲能經綸天下之大經經綸乃綜理事物之謂而經綸之實不在於天下事物之間只在於聖人方寸之內故下叚肫肫其仁章句以仁屬之經綸上此可見惟仁可以經綸而不誠未有能仁者也伏願殿下凡於遇事接物之際必以以實不以文五字留意焉予曰好矣予曰知事亦陳文義秉鼎曰經綸大經立大本知化育卽聖人之極工而終以夫焉有所倚結之倚者倚靠之謂也首章訓詁亦曰不偏不倚之謂中聖人之於經綸立本知化初無待於倚靠事物而一以鑑空衡平之體物來順應然後可以經綸可以立可以知矣伏念聖學高明無容微臣之仰勉而伏願於不倚二字上蓋加聖工焉予曰好矣卿之出入官筵時所講之書亦中庸也今已爲數十年果何年也秉鼎曰己丑庚寅兩年間矣予曰持進官亦陳文義鍾顯曰此章言憲章文武而章句言憲章者近守其法蓋觀法近則取則易昔我孝廟心法則精一執中也法則明天理正人心也今殿下凡於一政一事動皆取法於聖祖則憲章文武之道不外於此矣今日適値先正後孫之承召登筵事不偶然微衷自激有此仰陳伏願益加體念焉予曰好矣予曰參贊官亦陳文義耆曰經綸天下之大經立天下之大本卽至誠之功用我殿下若於誠字上工夫無少間斷則盛德大業將爲天下後世之法矣予曰好矣予謂煥箕曰今日講筵亦待卿而設卿旣登筵須陳文義也煥箕曰臣蒙陋蔑裂素無見識且經筵講義尤不敢冒達矣予曰過矣雖以必致之心許解經筵之任旣入此席何可固辭若是煥箕曰臣以草野賤末之蹤何敢與聞於法講況自來空疏實無可建之辭矣予曰如卿林下讀書之士初登橫經之筵豈可無一言而退乎煥箕曰臣年今衰老縱或有一二舊聞令皆消忘無餘而詢問之下不敢一向違傲雖未能敷陳文義僅當以旨義之淺近者仰達矣中庸一書分爲四大節而首一節言中庸第二節言費隱第三節言天道人道第四節擧一篇之耍而約言之擧皆以夫子之言終之而此一節則又極言夫子之德蓋自生民以來聖莫聖於夫子故言必稱夫子道必準夫子者此也予曰進於是而有可聞者乎煥箕曰俄因詢問之屢勤冒陳訓詁間恒談而惶恧極矣他無可陳之文義矣予曰小德川流大德敦化德有大小之異則惡在其德惟一之義耶玉堂陳之載淳曰有本原發用之殊故有大德小德之分矣予曰下番如何看得近淳曰大德指大本而言者也小德指達道而言者也一本萬殊雖有體用之分初非兩件物事矣予曰德之無二固無可疑而所謂大本者果何意也天下無無本之物至於釀酒染色亦皆有本而旣謂之本則無非有形底物事故如受和之甘受釆之白木之種水之源是也而惟此大本謂之有則無形體之可言謂之無則天地之化無不本於是者如何說則謂之有而無以心觀心之病謂之無而無枯槁寂滅之歎乎近淳曰此如無極而太極不可謂之有亦不可謂之無矣予曰無極而太極元來看得極不易宋史實錄云自無極而爲太極添得自字爲字與本意逈異有若太極之外更有無極無極之下更有太極者然此兩句明的看得然後可以明大本之義何以則有而不落於方體無而不淪於空寂無極太極無二之之病乎近淳曰太極二字本自完具無少欠缺而濂溪之意或慮後人之以太極爲有形狀有方所底一物故拈出無極二字其文雖若分言其實初無兩體所以勇往直前發前聖所未發之義者周子之功大矣予曰然則無極太極亦有界分之可言耶以時候取譬則今日下鑰以後明日開門以前是無極境界而纔到明發之時便屬太極耶近淳曰昧爽以前雖是混混冥冥之中而理未嘗不具則無極太極之義已足於昧爽以前而昧爽以後則便屬兩義剖判底境界也予曰太字極字果何義也近淳曰太字是無上之謂也極字是至極之謂也予曰寬裕剛毅等四者分說仁義禮智四德而首叚聰明睿智四字不列於四德之目以諺解懸吐觀之其別立於四者之外可知也然則聰明睿智當屬於何等地位耶近淳曰聰明睿智皆言生知之質也予曰有容有執有敬有別雖屬四德之用而寬裕剛毅齊莊文理未嘗非質也然則聰明睿智惡可專屬之質耶近淳未及達予曰在天爲元亨利貞在人爲仁義禮智春生夏長秋燈冬藏以至日月以明之霜露以濡之者莫非天之所爲而太和元氣之流行發育者也然則聖人如天聰明睿智如太和元氣寬毅莊文如生長遂藏如是取譬如是分屬則此章所云五者之德庶各有叚落境界矣近淳曰有此聰明睿智之德然後可以具此四德矣予曰不必如此說四德之具無間於聖凡今若曰聰明睿智然後方可謂具此四德則豈上天降衷之本意乎且人皆有是四德而此獨言聖人爲然者何也近淳曰人固有是四德而苟不能變化氣質至於聰明睿智之域則雖具此四德而做不得寬裕等氣像矣予曰變化氣質固是學者喫緊工夫下番平日果能自知氣質偏處而或於夜氣淸明之時點檢身心體認聖訓以何語爲服膺之資耶近淳曰昔呂東萊讀論語至躬自厚而薄責於人一句犂然契心能變其粗厲之性此最爲警發後人之指南矣如小臣下劣之資質固不敢擬議於寬裕剛毅等界分而每自省惟專欠發强底意思故常存古人佩弦之戒而病根終難自祛矣予曰發强剛毅四字豈可容易學而至者乎予敎秉鼎曰知經筵以爲如何秉鼎曰强是自强不息之强剛是至大至剛之剛毅亦弘毅之毅此是在上聖人之事非凡人所可容議矣予曰敬者學問之極工而是以有敬之敬只屬於齋莊何也秉鼎曰敬是徹始徹終之極工而有全言偏言之殊故偏言則只屬於齋莊矣予曰發强之發字章句無明釋如何釋之則穩貼耶諸臣未對秉鼎曰發强二字似是一義如文武之一怒而安天下是也予曰四者之德各以四字釋之而四字各是一義則豈獨於此囫圇不分乎因敎煥箕曰卿則平日如何看釋耶煥箕曰以發揚之發字釋之則似好矣予曰果然矣樂記亦有發揚蹈厲之文矣卿無過巽如有所見悉陳可也煥箕曰臣實無素工無以仰對矣予曰俄者所論聰明睿智之說果何如煥箕曰聰明睿智言其氣稟而當爲四德之綱領似與首章章句所謂氣以成形理亦賦焉之義相近矣予曰此言甚好卽此一言可知卿之所存矣以聰明屬氣以四德屬理氣爲之主而理具其中太極圖所謂無極二五妙合而凝者亦此意也然而聰明睿智之前果亦有一層境界之可言乎煥箕曰聰明睿智雖屬乎氣而所以爲聰明睿智者理也以此言之則畢竟理爲之先矣從流行而言則理氣無先後從源頭而言則理氣有先後之可言矣蓋理氣元不相離亦不相雜如首章天命之性天卽理也命卽理之秉氣流行者也性之爲字從心從生亦卽氣而指之者也於此可見理氣無問之妙矣予曰率性之率是自然循之之謂矣朱子加刑政二字何也煥箕曰人性雖善而氣質有善惡之殊不得不禮樂以導之刑政以齊之矣予曰堯舜之世比屋可封則禮樂足矣何必以刑政齊之乎煥箕曰舜之世亦有工兠則安得無刑政之施乎予曰此是舜之不得已處而以理觀之則不免爲舜之歉德此所謂聖人亦有所不能者也如書曰惟聖罔念作狂聖人豈至作狂而但有是理做耳先正李文純李文成求放心之說不同卿則平日以何說爲從耶煥箕曰臣安有主見而於李珥之言尤有所契矣予曰文成此說在戊午非初年之說乎煥箕曰初晚之別臣不敢的辨而其言則似是正論矣予曰顏子之三月不違固有求放之意而聖人亦或有求放之工耶煥箕曰在聖人則雖無大叚着力處而戰兢臨履自有求放心底氣象矣予曰允執厥中之執字亦有不放着之意如是看得亦好矣予曰山林俄者所言氣以成形理亦賦焉之喩儘好矣大抵論語中所言之性皆指氣質之性而至孟子始言本然之性何也煥箕曰孔子之時人皆知性之爲理雖兼言氣質而不迷於性之本然故孔子則如此說而至於孟子之時則異端日盛如告子者直以氣質認爲本然若謂生之謂性是也故孟子論性每每指本然而言之蓋時世之不得不然也予曰明道所言生之謂性只是取其文而不取其義歟煥箕曰然矣予曰文義之外別有可以敷衍爲說者陳之可也煥箕曰臣素謏寡而近又襄耗舊學都忘語言拙▣實無可以仰對者矣講畢予命祭酒進前謂煥箕曰卿之聲名飽聞久矣今始相見矣卿是誰之孫也聖祖之禮遇何如先正之秉樹何如小而頑夫廉懦夫立大而明天理正人心使環東土數千里得免於被髮左袵繄誰之功兩賢傳心之編驪江大老之祠予所曠感蓋可知已今日見卿眞所謂尙有老成人典型奚但予心之幸在卿亦云不世之遇矣撼頓之餘筋力得無損否煥箕曰臣至愚極陋前後恩命承當不得兼以近日襄病益深無望自力登途而開講盛禮緣臣差退諄勤之敎不敢終違强病上來爲伸筵頸之忱而昏倒旅店益難振作矣臣家之前後所秛恩造曠世無比臣於平日闔門感祝圖報無地今此前席聖敎又若是丁寧懇摯臣益不勝榮感之至第伏念臣之所帶職名俱蒙許解而至於師傅之職責任尤重且大終難冒膺伏望體諒焉予曰過矣惟皇天惟祖宗眷我拜家有此大慶而卿家兩先正俱膺聖祖勸講之任卿又以此職上來卿之於身親見亦必榮幸之不暇而事之相符豈人力之所及哉然則今日師傅之任捨卿其誰煥箕曰師傅之任旣萬萬不相稱而至於祭酒華御亦非如臣空疏者所可虛縻者矣予曰此職亦是敎曺之任實合於卿且贊善之創設自先正而翊善又是先正所經之職也卿之是職也是行也先正若有知豈不曰余有孫乎師傅祭酒之任姑不可許免而相見禮之尙不定日待卿故也卿旣入來明日當行相見禮仍爲開講卿其休息明日入來行禮也煥箕曰臣之學識鹵莾鄕學究之不如百爾思之師傅之職誠難冒膺而前後恩敎每及先故臣尤不勝慚愧矣予曰巽讓太過矣明日是何等慶辰也行禮開講卿固與榮予心之喜可知也煥箕曰草野之臣初登筵席有以仰瞻天顏爲請者臣亦竊有望焉予曰卿之顏面予亦欲見之矣仍命起立敎載寧郡守宋欽書曰今日則不必留宿城外汝其與同成均相議山林舍館必以闕外或泮村近處爲定也予曰卿尙着九品官章服太過矣曾聞先正章服家無新製內賜繼下至今傳爲美談便成卿家古例矣金圏章服品帶當內下而章服則慈宮所賜也明日須着此服帶早爲入來也仍敎欽書曰先正大拜時先朝所賜玉圈尙有之乎欽書曰金玉圈俱有之矣予曰孝廟所賜冠服及肅廟所賜羊裘亦有之乎欽書曰此則無存而裘亦孝廟朝受賜矣予曰孝廟所賜貂裘卽燕薊風霜與卿共之之敎此也煥箕曰臣之入來後自戶曹日給米肉柴炭而臣不敢受益切惶懍矣予曰古人亦云庖人繼肉廩人繼粟而此等微物自是常例予不過修明舊典而已何辭之有且可以與可以無與與傷惠可以取可以無取取傷廉予豈以不可與而與之又豈勸之以不可取而取乎卿以山林宿德出膺旌招予之求助不亶在於師傅之職且卿今年已七旬其在詢玆黃髮之義合有乞言之擧況卿是卿家之人家有舊聞尤必多開發資益之道卿之一身兼斯三者予之欲聞昌言其可已乎大而時政得失小而民生病苦如有可言者明日行禮後悉陳所蘊可也